Burjassot, seu de la Trobada de la Xarxa Nacional de la Ciutat de les Xiquetes i els Xiquets
2025-07-24

Aquest matí de dijous (22-06-2023) ha començat, a la Casa de Cultura de Burjassot, la Trobada de la Xarxa Nacional de la Ciutat de les Xiquetes i els Xiquets, la primera que s’ha pogut realitzar presencialment, després de la pandèmia.

En una sala d’audiovisuals repleta de professionals del món de l’educació i de la infància, arribats de diferents punts del país, la Regidora de Protecció i Drets de la Infància de l’Ajuntament de Burjassot, Yolanda Andrés, ha donat la benvinguda a tots els presents, agraint la seua presència i l’esforç realitzat per a poder participar en aquestes jornades en les quals la ponència inaugural, com no podia ser d’una altra manera, ha sigut impartida per Francesco  Tonucci, impulsor del projecte de la Ciutat de les Xiquetes i els Xiquets.

Els principals objectius de la Trobada són provocar una anàlisi sobre el funcionament de les estratègies i les perspectives de la Xarxa Espanyola del Projecte “La Ciutat de les Xiquetes i els Xiquets”; visitar una experiència emergent de la Xarxa Espanyola com és el cas de la ciutat de Burjassot; reavivar el compromís amb el projecte escoltant les diferents intervencions el seu impulsor, Francesco Tonucci, compartir dues jornades dedicades a repensar la xarxa i a conéixer les diferents realitats que la conformen i interactuar amb els membres de la xarxa, teixint relacions futures de col·laboració.

En aquesta primera jornada, ja per la vesprada, Tonucci es reunirà amb els integrants del Consell de les Xiquetes i els Xiquets de Burjassot i, per a finalitzar-la, entorn a les 20.00 hores, es realitzarà una visita al conjunt arquitectònic de les Sitges.

La segona jornada de treball, que tindrà lloc demà divendres 23 de juny, començarà a les 9.00 h, amb la presentació de la projecció ‘Les veus de la infància’ i continuarà amb altres activitats com la taula redona sobre experiències singulars de Ciutats de la Xarxa o l’assemblea sobre els futurs compromisos de la Xarxa Nacional de Ciutats de les Xiquetes i els Xiquets.